मानव सभ्यता की अनेक श्रेष्ठ उपलब्धियों का आनन्द उठाने की क्षमता व्यक्ति अपनी सहजात पशुता को नियंत्रित करके ही अर्जित करता है। इस बात से आज भी कौन इन्कार कर सकता है कि किसी व्यक्ति के लिए काव्य, दर्शन, कला और अनेक सूक्ष्म मानवीय मनोवेगों के संसार में संचरण उसकी सहजात सामान्य वृत्तियों के उदात्तीकरण के बाद ही सम्भव है। केवल एंद्रियक सुख और उपभोक्ता स्तर पर जीने वाले लोगों के लिए एक ऊर्ध्वगामी चेतना विकसित करना और उच्चतर व श्रेष्ठतर अनुभवों की दुनिया में प्रवेश करना इसलिए कदापि संभव नहीं है कि उस दुनिया का मार्ग केवल पैसे से नहीं खोजा जा सकता।